Twee en Twintigste Sondag in Koninkrykstyd - Missio
2 Tessalonisense 2:1-5,13-17
Vandeesweek se tekste wil gelowiges bemoedig te midde van uitdagende en verwarrende tye. Haggai wil die volk laat moed skep met die bou van die tweede tempel, want die Here is die Almagtige en het sy reddingsmag getoon met die uittog uit Egipte. Ook Psalm 98 en 145 besing die lof van die Here wat deur sy heerskappy die oorwinning behaal. 2 Tessalonisense 2 wil die gelowiges bemoedig om nie so gou van stryk gebring te word deur vals en verwarrende uitlatings oor die wederkoms nie. Die brief beklemtoon die heerlikheid van Christus waaraan gelowiges deel gekry het deur die evangelie te glo. Waar al vandeesweek se tekste gelowiges oproep tot lof en volharding te midde van uitdagende tye, lei die teks uit Lukas 20 ons na die diepste bron van ons hoop: Christus se opstanding uit die dood, want God "is nie 'n God van dooies nie, maar van lewendes, want by Hom leef hulle almal".
34Jesus sê vir hulle: "In hierdie wêreld trou die mense met mekaar, 35maar dié wat waardig geag is om deel te hê aan die toekomstige wêreld en aan die opstanding uit die dood, trou daar nie meer nie. 36Hulle kan ook nie meer sterwe nie; hulle is soos die engele. Hulle is kinders van God, omdat hulle uit die dood opgestaan het. 37Dat die dooies opgewek word, het Moses ook aangedui waar hy in die gedeelte oor die doringbos praat van 'die Here, die God van Abraham, die God van Isak, die God van Jakob' 38Hy is nie 'n God van dooies nie maar van lewendes, want by Hom leef hulle almal."
2 En nou, broers, wat betref die wederkoms van ons Here Jesus Christus en ons hereniging met Hom, het ek 'n ernstige versoek aan julle: 2Moenie so gou verward raak of van stryk gebring word as iemand vir julle sou sê die dag van die Here is al hier nie—of dit nou vir julle gesê word in 'n profetiese uitspraak of in 'n preek of in 'n brief wat sogenaamd van ons afkomstig sou wees. 3Laat niemand julle op watter manier ook al mislei nie. Die dag van die Here sal nie aanbreek voordat die laaste afvalligheid gekom het en die wettelose mens wat vir die verderf bestem is, sy verskyning gemaak het nie. 4Hy sal hom verset teen al wat God genoem word of wat as heilig vereer word, en hy sal hom bo hulle verhef. Hy sal selfs in die tempel van God gaan sit en voorgee dat hy God is.
15Wees dan standvastig, broers, en hou vas aan die leer wat ons aan julle oorgedra het, of dit deur ons prediking of deur 'n brief was.
16–17En mag julle in al die goeie wat julle in woord en daad doen, bemoedig en gesterk word deur ons Here Jesus Christus en God ons Vader. Hy het aan ons sy liefde bewys en aan ons deur sy genade 'n blywende troos en goeie hoop gegee.
Toetrede: Lied 590 of VONKK 90 of Flam 142
Votum: (selfde as verlede week of) Psalm 145:1, 4, 17-21
Lofsang: Lied 601 of Flam 57 [bekend]
Wet/Verootmoediging: Die deugde van 'n Christelike karakter, deur John Baillie (1886-1960)
Verootmoediging / Genadeverkondiging: Lied 585
Geloofsbelydenis: Spaanse Geloofsbelydenis uit "Handleiding vir die Erediens" of Lied of VONKK 183
Epiklese: (Dieselfde as verlede week) of VONKK 21
Skriflesing: 2 Tessalonisense 2:1-5, 1-17
Slotsang: Lied 588
Seën: 2 Tessalonisense 1
Respons: Lied 601 Refrien of Flam 361
Flam 142 Kom, Jesus, kom!
As julle in November die Seisoen van Voleinding volg, kan julle elke Sondag dieselfde vorum en seëngroet gebruik:
Voorganger: Wees bly, en jubel sonder ophou oor wat die Here gaan skep.
Gemeente: Die Here gaan 'n nuwe hemel en 'n nuwe aarde skep.
Gemeente: Die Here gaan 'n Jerusalem skep wat vol blydskap is.
Voorganger: In Jerusalem gaan niemand meer huil of om hulp roep nie.
Gemeente: Jerusalem se inwoners sal vreugde hê.
Psalm 145:1, 4, 17-21
(Gemeente se naam), wat aan God ons Vader en die Here Jesus Christus behoort. Genade en vrede vir julle van God ons Vader en die Here Jesus Christus!
Lied 601 "Dié wat die Here wil dien" of
Flam 57 Ek Sien In My Gees (Oorwinningslied) [bekend]
Die deugde van 'n Christelike karakter, deur John Baillie (1886-1960)
In U oneindige wese lê al die skatte van wysheid en waarheid en heiligheid opgesluit.
Laat die deugde van 'n Christelike karakter deur my voortdurende gemeenskap met U in my siel vorm aanneem:
Die gawe van 'n dankbare en tevrede hart
Die gawe om geduldig op u vrede te wag en u onmiddellik te gehoorsaam as U my roep
Die gawe om moedig deur lyding of gevaar te gaan
Die gawe om swaarkry te verduur omdat ons vir Christus lewe
Die gawe om onbevrees op te staan vir wat reg is
Die gawe van waaksaamheid, sodat ek nie in versoeking kom nie
Die gawe van selfdissipline
Die gawe van eerlikheid ten alle koste
Die gawe om ander te behandel soos ek behandel wil word
Die gawe van sagmoedigheid, sodat ek ander nie te vinnig sal oordeel nie
Die gawe van beheersdheid, sodat ek nie te vinnig sal praat nie
Die gawe van vergifnis teenoor almal wat my veronreg het
Die gawe van begrip vir hulle wat swakker is
Die gawe om met volharding te verlang dat U hierdie gebed van my sál verhoor.
Uit: Gebedeboek met Liturgiese Voorstelle
Verootmoediging / Genadeverkondiging
Lied 585 "O Jesus, laat ons nooit vergeet"
God wat mens geword het in een kultuur vir alle kulture,
God wat mens geword het in liefde en genade vir die hele skepping.
deur Wie God in Jesus Christus sy teenwoordigheid bekend maak in ons mense en in ons kulture,
Ons glo aan die kerk wat universeel is, omdat dit die teken van God se heerskappy is,
Wie se getrouheid in al sy skakerings getoon word waar al die kleure saam net een landskap teken, en alle tonge dieselfde lof besing.
wanneer al die kleure van die skepping 'n harmoniese reënboog sal vorm,
wanneer alle mense sal deelneem aan 'n vreugdevolle feesmaal,
wanneer alle tonge in die heelal dieselfde lied sal sing.
('n Spaanse Geloofsbelydenis uit "Handleiding vir die Erediens")
Lied 589 "Verheerlik aan Gods regterhand" of
VONKK 183 Net soos die hemelkoor
F57. "Ek Sien In My Gees (Oorwinningslied)"
(RUBRIEK: Flam – Hoop en Voleinding / Lof / Koninkrykstyd) Oorspronklik: Battle Hymn of the Republic (Tradisioneel)
Afrikaanse vertaling: Piet Smit © 1994 MAR Gospel Music Publishers
(Opgeneem op Gunsteling Lof- en Aanbiddingsliedere; asook op Suid-Afrika se 100 Gunsteling Geestelike Liedere)
1. Ek sien in my gees die glorie en die almag van die Heer.
Die Allerhoogste wat in liefde oor sy koninkryk regeer.
Hy't belowe aan die einde op die wolke kom Hy weer.
Hy is Koning, Hy regeer!
Loof Hom, prys Hom! Halleluja!
2. Die Here is ons Vesting wat vir altyd sal bly staan.
Hy beskerm elke mens wat in geloof na Hom toe gaan.
Hy's ons skuiling, Hy's ons wapen, Hy het die vyand reeds verslaan.
Hy is die Rots wat ewig staan.
Hy's die Rots wat ewig staan!
3. Kom deel nou in ons loflied hef jou hande op na bo.
Blaas basuine, slaan op tromme en kom dans voor God se oë.
Kom leef in die oorwinning van sy Woord waarin ons glo.
Want sy Woord sal ewig staan.
4. Ek glo dat Jesus Christus weer sy bruid gaan kom haal.
Ek glo die Vader het al reeds die dag en uur bepaal.
Ek sien al klaar die feestelike hemelbruilofsmaal
en die tafel met ons bruilofsmaal.
VONKK 183 "Net soos die hemelkoor"
Teks: Join all the glorious names – Isaac Watts (1674-1748); Hannes van der Merwe 2012 ©
Melodie: DARWALL'S 148th – John Darwall 1770 Orrelbegeleiding: John Darwall 1770, aangepas Albert Troskie 2013 (Pro Deo)
Kantoryverwerking: Albert Troskie 2013 (Pro Deo)
© Teks, aangepaste orrelbegeleiding en kantory-verwerking: 2013 VONKK-Uitgewers (admin Bybel-Media)
© Musiek: Openbare besit RUBRIEK: Klassiek – Lofprysing / Kersfees en Epifanie / Lydenstyd en Goeie Vrydag / Paasfees / Hoop en Voleinding
1. Net soos die hemelkoor sy lof op aarde sing
– die Seun van God wat mens kom word en vrede bring –
so klink ons lied
vir Jesus Christus, God se Seun: U is ons Heer!
2. Die koninkryk van God, sy liefde en sy trou
het Hy aan elke mens wat luister voorgehou.
So klink ons lied:
Die deernisvolle Wonderdoener is die Heer!
3. Die sondes van die mens – 'n mens moet dit betaal.
En Jesus gee Homself aan daardie skandepaal.
Die Seun van God sterf aan die kruis – Hy is die Heer!
4. Die graf is oopgebreek; Hy het die dood oorwin.
Ons lewe tot in ewigheid het nou begin.
vir Jesus Christus, die Oorwinnaar: U is Heer!
5. Ons glo dat Hy sal kom, dat ons by Hom sal wees.
Ons glo dat ons sal aansit by sy bruilofsfees.
Dan klink ons lied:
Die Bruidegom het ons kom haal – Hy is die Heer!
Nav Markus 13:33,35,36
Teks: Wait for the Lord – Taizé 1991; Afrikaanse weergawe Braam Hanekom, Breda Ludik en Michiel van der Merwe 1994/2009
(Dieselfde as verlede week)
Here, in u Woord sê U dat U naby almal is wat U aanroep, naby aan almal wat U in opregtheid aanroep. U het ons vir Uself afgesonder deur die evangelie wat aan ons verkondig is, sodat ons deel kan kry aan die heerlikheid van ons Here Jesus Christus. Maar omdat ons weet hoe diep afhanklik ons van U is, Here, roep ons U nou in opregtheid aan: Spreek tot ons deur die evangelie, Here (uit Ps 145 en 2 Tess 2).
VONKK 21 Wag op die Heer
Carolyn Brown sê dat kinders vandag moet hoor dat hulle nie bekommerd moet wees oor wat met hulle (of met mense vir wie hulle life is) gaan gebeur wanneer hulle doodgaan nie. Of oor wat met hulle gaan gebeur wanneeer hulle groot is of tieners word nie. Of… of…. Hulle moet eerder dink aan vandag. Hulle moet vandag as God se kind leef. Sy wys ook daarop dat dit nie vir kinders moeilik is nie, aangesien hulle geneig is om juis eerder in die hede te leef.
Sluit aan by maniere waarop kinders versoek word om nie in die hede te leef nie. Jy kan vra wie sien uit na die vakansie. Wie het al planne vir die vakansie? Wat is daardie planne? Dis natuurlik goed en lekker om uit te sien na die vakansie! Maar jy kan so uitsien na die vakansie, dat jy vergeet van vandag! Vandag moet jy dalk nog jou huiswerk doen, of leer vir die eksamen. Jy kan nie by jou lessenaar sit en droom van die vakansie nie. Jy moet leer!
Of, 'n ander voorbeeld: wie het al gesien dat daar reeds kersversierings in die winkels is? Wie hou van Kersfees? Wat wil jy vanjaar vir Kersfees hê? 'n Mens kan so fokus op die geskenke onder die boom, dat jy vergeet om die hele vakansie – die kuier, die speel, die liggies, al die lekker dinge van Desember – te geniet. (Jy sal jou vertelling lekker moet dramatiseer!)
Ons wat God se kinders is, sien uit daarna om eendag in die hemel te wees. Dis soos om uit te sien na die vakansie. Maar intussen moet ons ons huiswerk doen! Moet ons leer om te leef soos God se kinders. Daarom leef ons elke dag soos wat God van ons vra.
Dit is duidelik dat die gemeente in Tessalonika Paulus verkeerd verstaan het. Sy boodskap in sy eerste brief (hfst. 5) dat Jesus onverwags sou kom, is deur hulle geïnterpreteer dat Jesus moontlik reeds gekom het óf binnekort sou kom. Dit kan ook moontlik wees dat daar iemand was wat valslik in sy naam 'n brief geskryf het (2:2) en sommige verwar het met 'n verkeerde interpretasie van sy vorige boodskap oor die wederkoms.
Paulus versoek hulle egter om nie so gou van stryk gebring te word deur misleidende interpretasies oor die wederkoms nie, maak nie saak of dit in 'n profetiese uitspraak gedoen word of deur 'n brief nie. Daarom bevestig Paulus heel moontlik in 2 Tess 3:17 die egtheid van hierdie brief, deur die groete met sy eie handskrif te skryf.
Die wettelose mens (Antichris?) waarvan Paulus praat wat eers moet verskyn, kan óf met 'n demoniese mag óf 'n despotiese leier verbind word, iemand soos bv. die Siriese koning Antiogus Epifanes (175-164 vC – vgl Dan 11:31-39; 12:11 en 1 Makkabeërs 1:54,59) of die Romeinse keiser Gajus (37-41 nC – hy het probeer om 'n standbeeld van hom in die tempel in Jerusalem op te rig, maar is dood voor dit gebeur het), wat albei van hulle onderdane vereis het om hulle te aanbid as gode. Jesus verwys heel moontlik ook na dié wettelose een in sy profetiese rede in Markus 13:14.
As dit 'n despotiese leier sou wees, kan dit miskien dui op keiser Titus wat in 70 nC Jerusalem ingeneem het en die tempel ontheilig het.
As dit 'n demoniese mag sou wees, verwys Paulus se uitsprake na die Antichris in die eindtyd net voor die wederkoms van die Here Jesus.
Dit is ook moontlik om albei betekenisse te aanvaar, en 'n eerste vervulling met keiser Titus en 'n tweede vervulling aan die einde van die tyd hierin raak te sien (vgl 1 Joh 2:18 – daar is eintlik sprake van 'n hele paar antichriste).
Hoe dit ook al sy, die Tessalonisense het die lering verstaan, want hy het dit blykbaar die vorige keer met hulle deurgepraat. Dit bly egter vir ons onseker presies wat hy bedoel, omdat die Nuwe Testament nie baie meer detail hieroor gee nie.
Dit geld ook die betekenis van die "geheime krag wat hom teëhou". Dit is bv. al met die Romeinse ryk, wat op plekke die evangelie goedgesind was, verbind; ook met die evangelie verkondiging, dws dat deur die verspreiding van geloof, die wettelose teruggedryf word; ook met engele of met die Heilige Gees of God self, hoewel dit nie sin maak dat die Gees eers "uit die weg (moet) wees" nie (vers 7).
Selfs die grote Augustinus het hieroor gesê dat dit vir hom 'n onopgeloste raaisel is (City of God)! Miskien is William Hendriksen egter reg wat sê dat ons hier met 'n beskrywing van die algemene handhawing van reg en orde deur regerings en ander instansies te make het. Wanneer dit verdwyn, sal die wetteloosheid oorneem, en is dit die einde.
Terloops, dan was daar al tye wat dit byna gebeur het: dink maar net aan die twee Wêreldoorloë van die vorige eeu, en wat tans in soveel dele van die wêreld gebeur: Afganistan, Pakistan, Iran, Irak, en baie dele van Asië en Afrika, selfs in die Amerikas en Europa … Is daar 'n plek waar wetteloosheid nie dreig om oor te neem nie, wonder ek skielik?!
Bron van wetteloosheid
God sterk ons in die goeie
Let op hoe God se werk en dié van die gelowiges saamwerk (verse 13-17)om hulle standvastig te maak.
Aan die een kant het die Here hulle lief, het God hulle uitverkies en gered deur sy Gees. Aan die ander kant is hulle gered deurdat hulle die waarheid glo.
Netso het God hulle geroep deur die evangelie om deel te hê aan Jesus se heerlikheid. Maar Paulus roep hulle ook op om standvastig vas te hou aan die leer wat hy aan hulle verkondig het.
Soos iemand gesê het: "Werk asof alles van jou afhang, dan sal jy agterkom dat alles van God afhang." Dit is ons troos en hoop. Dit is hoe boosheid en wetteloosheid teengewerk word.
Hoe kan ons die boodskap van hierdie gedeelte vir onsself opsom?
God handel deurslaggewend
Hierdie gedeelte plaas die swaartste klem op God se werk in hierdie tyd (die geskiedenis), eerder as op Christus se terugkeer aan die einde van die tyd. Waaroor Paulus ook al praat (bv Christus se terugkeer, ons verkiesing, ons heiliging, misleiding en angs, die noodsaak om sterk te staan) die diepste versekering is dat God se werke voor en agter ons die wag hou, en ook boosheid omsluit en beperk. God is in beheer.
Hierdie diep oortuiging en die diep vertroue wat dit in ons skep (wat uitloop in dank – 13) is die kern van hierdie teks.
Nie verward of van stryk
Daarom moet gelowiges nie verward of van stryk raak nie. Die Christene van Tessalonika was relatief jonk in hulle geloof. Hulle geloof kon ontspoor, of hulle kon weggetrek word van Christus af.
Ons moet vra wat ons geloof vandag kan laat ontspoor? Moderne ongeloof word gebore uit die behoefte om fisies te kan waarneem, te kan toets, te kan herhaal en te kan voorspel. Ons glo net wat ons kan waarneem en kan bedink. Feite en rasionaliteit is al wat tel.
Dit beteken dat God kantlyn toe geskuif word. Of verloën word. Dat geloof in die sand vasval.
Dan word die rentekoers, die repokoers en die opbrengskoers vir baie mense die enigste werklikheid wat tel.
Daarom moet ons ons gedagtes en ons geloof oppas. Gemeenskap met God en gemeenskap met medegelowiges, gebed, Bybellees, nadenke, praktiese diens, lofprysing, klagte voor God, stilte – dit is die dinge wat ons gefokus hou en ons geloofsoë help om verder te kyk as wat ons gewone oë kan sien.
Fokus op ons roeping
Jy – en ons as gemeente – moet gefokus bly op jou roeping. Kyk net hoe Pauluus vanaf vers 13 met die gemeente praat oor wat God vir hulle gedoen het, en waarom God dit gedoen het.
God het die Tessalonisense gekies en gered om die eerstes te wees wat glo – deur hulle getuienis, en ons s'n, bring God ook ander, die volgende geslagte, tot geloof. Ons is die eerste vrugte, die geliefdes van God.
Hoe keer ons dat ons uit die geloof uitval? Ons hou ons oë gevestig op God wat ons liefhet en ons gekies het om sy heerlike doel deur ons te bereik. Die werkwoorde is belangrik: ons onthou, ons vertel oor, ons glo, ons bring dank. Dit is ons roeping.
Ons staan vas
Wat God gedoen het, lei tot ons aksie. Wat doen ons? Ons staan vas, ons hou vas (v. 15). Aangesien ons glo en gefokus bly op wat Christus gedoen het deur sy dood en opstanding; dat Christus die bose oorwin het; dat die kruis uitstyg bo enige tragedie, konflik of geweld, maak die vasstaan sin. Vasstaan is veral sinvol omdat Christus ons geroep het omn deel te neem aan sy heerlikheid wat met sy wederkoms volledig ons deel word.
Ons wil dikwels graag baklei en oorlog maak. Ons wil die magte wat die evangelie aanval self oorwin. Paulus se oproep dat ons bloot vas moet staan word gebore uit vertroue in Christus se oorwinning. Mense wat vasstaan neem dinge nie in hulle eie hande nie, maar vind rus in die vertroue dat die hele wêreld rus in Christus se gekruisigde hande.
Glorie van Christus
Uiteindelik het God ons gekies, ons geroep en ons deel van Christus gemaak sodat ons kan deel in die volle heerlikheid van Christus. Ons lewe is onherroeplik gerig op die heerlikheid van Christus wat met die wederkoms ons deel sal word. Ons ontvang hierdie toekoms uit God se hande. Omdat ons toekoms vasstaan, kan ons in die hede vasstaan.
God se beloftes is waar ons gedagtes en ons lewens gefokus bly.
Lied 588 O God van hoop, gee ons u vrede
Mag ons God julle waardig maak vir die lewe waartoe Hy julle geroep het, en mag Hy deur sy krag julle liefde vir die goeie en die werk van die geloof volkome maak.